b'\n_START_ARTICLE_\nSvigerfamilie\n_START_PARAGRAPH_\nSvigerfamilie betegner den del av storfamilien som er tilkommet ved inngifte, alts\xc3\xa5 familierelasjoner som er oppst\xc3\xa5tt ved inng\xc3\xa5else av ekteskap. Uttrykket benyttes ofte ogs\xc3\xa5 der ekteskap er erstattet av partnerskap eller samboerskap.\n_START_SECTION_\nSvigerforeldre\n_START_PARAGRAPH_\nSvigermor og svigerfar er (ut fra ditt st\xc3\xa5sted) din ektefelles foreldre. Svigerm\xc3\xb8dre, og s\xc3\xa6rlig brudens mor, har i popul\xc3\xa6rkulturen ofte og urettferdig blitt tillagt usympatiske trekk. \xc3\x85rsaken til dette kan ligge i den historiske rolle m\xc3\xb8dre har hatt i \xc3\xa5 beskytte og l\xc3\xa6re opp sine d\xc3\xb8tre, og i de potensielle generasjonskonflikter som kan oppst\xc3\xa5 p\xc3\xa5 det grunnlaget. Svigerfedre har i st\xc3\xb8rre grad g\xc3\xa5tt fri for slike mytiske oppfatninger.\n_START_SECTION_\nSvigers\xc3\xb8sken\n_START_PARAGRAPH_\nUttrykkene svoger og svigerinne har flere betydningsvarianter. Din svigerinne kan enten v\xc3\xa6re din ektefelles s\xc3\xb8ster, eller hun kan v\xc3\xa6re gift med en av dine s\xc3\xb8sken, eller hun kan v\xc3\xa6re gift med din ektefelles s\xc3\xb8sken. Tilsvarende for svoger, uttrykket kan bety din ektefelles bror, eller ektefelle av s\xc3\xb8sken, eller han kan v\xc3\xa6re gift med din ektefelles s\xc3\xb8sken._NEWLINE_Som f\xc3\xb8lge av partnerskapslovene kan det forekomme andre konstellasjoner, uansett benyttes svoger om en slik mannlig inngiftet slektning, og svigerinne om en kvinnelig. Alternativt til ordene svoger og svigerinne benyttes av og til svigerbror og svigers\xc3\xb8ster.\n_START_SECTION_\nSvigerbarn\n_START_PARAGRAPH_\nDine barns ektefeller omtales som svigers\xc3\xb8nn eller svigerdatter.\n_START_SECTION_\nAndre\n_START_PARAGRAPH_\nBesteforeldregenerasjonen har vanligvis ikke slike betegnelser, men unntaksvis, lokalt eller tradisjonelt, kan svigerforeldrenes m\xc3\xb8dre og fedre omtales som v\xc3\xa6rmor og v\xc3\xa6rfar, eventuelt godmor og godfar (disse m\xc3\xa5 ikke forveksles med gudmor og gudfar). Andre steder er godmor og godfar synonymuttrykk for bestemor og bestefar._NEWLINE_Fjernere slektninger som ektefellens onkler, tanter, fettere og kusiner har ingen kjente betegnelser i denne sammenhengen. Det finnes heller ikke egne uttrykk for barnebarns ektefeller.\n_START_SECTION_\nJus\n_START_PARAGRAPH_\nFamili\xc3\xa6re relasjoner innen svigerfamilie, s\xc3\xa6rlig med hensyn til svogerskap og til svigerbarn, kan utl\xc3\xb8se s\xc3\xa6rlige rettslige virkninger, og er tatt inn i lovverket. Det gjelder blant annet i forhold som ekteskapsinng\xc3\xa5elser, vitneplikt i straffesaker, inhabilitet og arverett.'